
Otsustati kinnitada järgmine päevakord:

8. Reaalservituudi seadmine Narvas Puškini 8 asuvale maa-alale  Puškini 6 maa-ala kasuks 
Informatsiooni esitas J. Skulatšova.

Narva Linnavalitsuse  nimele laekus avaldus OÜ-lt SANESI, registrikood 10797076, juhatuse liige Danel Tuusis, milles palutakse seada reaalservituut Narvas  Puškini tn 8 asuva maa-ala osale pindalaga 60m2 (Kultuurimaja Rugodiv bilansis) Narvas Puškini 6 asuva naaberkrundi kasuks (OÜ SANESI omandis) eelnimetatud maa-ala kaudu läbisõidu ja läbipääsu tagamiseks.

2004. a tekkis võõrastemaja „Narva” 1. järgu rekonstrueerimise käigus küsimus, kuidas tagada transpordi juurdepääs võõrastemaja parklale, samuti transpordi juurdesõit võõrastemaja peasissekäigule ja sealt väljasõit. 

Vastavalt transpordi liiklusskeemile oli vaja suurendada sõiduala 60m2 võrra ja laiendada sõiduteed 2 m võrra. Seda oli võimalik teha ainult Kultuurimajale RUGODIV kuuluvat maa-ala kasutades. 

OÜ SANESI pakkus omalt poolt Kultuurimaja RUGODIV kasutusse temale kuuluvat  maa-ala pindalaga 490m2, et tagada sõidukite mugavam juurdesõit kultuurimajale.

22. märtsil 2004 sõlmiti Kultuurimaja RUGODIV ja OÜ SANESI vahel ülalnimetatud maa-alade osas vastastikune maa kasutuse leping. 
Võõrastemaja teise järgu rekonstrueerimise projektdokumentatsiooni kooskõlastamisel tekkis küsimus selle lepingu sõlmimise õiguspärasuse kohta ning OÜ SANESI pöördus Narva Linnavalitsuse poole palvega see leping kinnitada.

22.03.2004 sõlmitud vastastikuse maa kasutuse lepingu tingimuste kohaselt kasutavad pooled läbipääsuks/läbisõiduks vajalikke maa-alade osasid tasuta. Pooled leppisid kokku mitte muuta maa-alade välisilmet. Peale selle kohustus OÜ SANESI regulaarselt koristama prügi nii temale läbisõiduks/läbipääsuks kasutusse antud maa-alalt, kui ka Kultuurimajale RUGODIV kasutusse antud maa-ala osalt. 
Narva Linnavalitsuse 16.05.2007 korralduse nr 661-k kohaselt on OÜ Sanesi  kohustatud enne ehitustööde alustamist esitama Arhitektuuri- ja Linnaplaneerimise Ametile  maa-ala krundipiiride muutmise suhtes vastavasisulise lepingu Narva Linnavalitsusega.

Eelpooltoodud asjaolusid arvestades teeb Linnavara- ja Majandusamet ettepaneku mitte muuta olemasolevaid krundipiire, vaid seada reaalservituut maa-ala osale aadressil Puškini tn 8, Narva, (Kultuurimaja RUGODIV bilansis) pindalaga 60 m2 naaberkrundi aadressil Puškini tn 6, Narva,(OÜ SANESI omandis) kasuks eelnimetatud maa-ala kaudu läbisõidu ja läbipääsu tagamiseks.

Asjaõigusseaduse § 172 lg 1 kohaselt koormab reaalservituut teenivat kinnisasja valitseva kinnisasja kasuks selliselt, et valitseva kinnisasja igakordne omanik on õigustatud teenivat kinnisasja teatud viisil kasutama või et teeniva kinnisasja igakordne omanik on kohustatud oma omandiõiguse teostamisest valitseva kinnisasja kasuks teatavas osas hoiduma.

AÕSi § 173 lg 1 kohaselt peab reaalservituudi seadmiseks vajalik asjaõigusleping olema notariaalselt tõestatud.

Vastavalt „Linnavara eeskirja” punktile 67.1 (kinnitatud Narva Linnavolikogu 21.06.2005 määrusega nr 20/57) otsustuse linnavara koormamise kohta võtab vastu:
linnavolikogu, kui koormatakse linna omandis olev vallasasi või kinnisvara.
„Linnavara eeskirja” punkti  68 kohaselt linnavara koormamine piiratud asjaõigusega on lubatud juhul, kui linnavara koormamine toimub seaduses või Eesti Vabariigi õigusaktides sätestatud õigustatud isiku nõudel või kasuks. 
Komisjoni otsus:

1. Rahuldada OÜ Sanesi (registrikood 10797076) taotlus ning seada reaalservituut osale  Kultuurimaja Rugodiv bilansis olevast munitsipaalmaast aadressil Puškini tn 8, Narvas, pindalaga 60 m2, OÜ SANESI kasuks eesmärgil tagada nimetatud maa-ala kaudu läbisõit ja läbipääs, tingimusel, et OÜ SANESI jätab Kultuurimaja Rugodiv kasutusse oma maa-ala pindalaga 490 m2 sõidukite mugavama juurdesõidu tagamiseks kultuurimajale (vastavalt Kultuurimaja RUGODIV ja OÜ SANESI vahel 22.03.2004 sõlmitud vastastikuse maa kasutuse lepingule).

2. Sõlmida notariaalne leping reaalservituudi seadmiseks. 

3. Linnavara- ja Majandusametil esitada antud küsimus Narva Linnavalitsuse istungile protokollilise otsuse vastuvõtmiseks.

Väljavõte õige

Jelena Skulatšova

Linnavara- ja Majandusameti Varade osakonna juhataja

Narva Linnavalitsuse linnavarakomisjoni liige ja protokollija

